b"\n_START_ARTICLE_\nFairy Tail\n_START_SECTION_\nZgodba\n_START_PARAGRAPH_\n17-letna Lucy Heartfilia je mlada \xc4\x8darovnica, ki s pomo\xc4\x8djo zvezdnih klju\xc4\x8dev odpira vrata v drugo dimenzijo in priklicuje zvezdne duhove (angl. Stellar spirits). Ko zaradi problemov s strogim in nerazumnim o\xc4\x8detom zbe\xc5\xbei od doma, se odpravi na potovanje po kraljestvu Fiore v iskanju lep\xc5\xa1ega \xc5\xbeivljenja. Na poti spozna prijaznega, a rahlo ognjevitega fanta po imenu Natsu Dragneel, ki skupaj s svojim lete\xc4\x8dim ma\xc4\x8dkom Happyjem i\xc5\xa1\xc4\x8de zmaja Igneela. Kmalu po njunem sre\xc4\x8danju Lucy ugrabi ognjeni \xc4\x8darovnik Bora, ki se izdaja za znanega ognjenega \xc4\x8darovnika Salamandra iz enega najbolj znanih \xc4\x8darovni\xc5\xa1kih cehov v kraljestvu, Fairy Tail. S svojimi prevarami Bora izvablja mlada dekleta zato, da jih kasneje lahko proda kot su\xc5\xbenje. Ko Natsu izve za njegovo prevaro, ga premaga in re\xc5\xa1i Lucy ter ji razkrije, da je pravzaprav on Salamander iz Fairy Taila, ognjeni \xc4\x8darovnik s starodavnimi mo\xc4\x8dmi, ki se lahko kosajo celo z zmajevimi._NEWLINE_Natsu ji ponudi mo\xc5\xbenost, da se pridru\xc5\xbei \xc4\x8darovni\xc5\xa1kemu cehu, katerega \xc4\x8dlan je sam, in Lucy ponudbo sprejme. Skupaj z Natsujem, Happyjem, ledenim \xc4\x8darovnikom Grayjem in \xc4\x8darovnico Erzo, ki obvladuje oro\xc5\xbeja in oklepe, Lucy formira mo\xc5\xa1tvo in se z njimi odpravlja na raznolike naloge in misije, ki jih Fairy Tail ponuja.\n_START_SECTION_\nManga\n_START_PARAGRAPH_\nFairy Tail je bil prvi\xc4\x8d objavljen 23. avgusta 2006 v japonski manga reviji Weekly Sh\xc5\x8dnen Magazine, kjer od takrat praviloma izhaja vsak teden in je zaenkrat \xc5\xa1e v teku. Posamezna poglavja so zbrana ter ponovno izdana v tank\xc5\x8dbon formatu, in izhajajo pod okriljem Kodan\xc5\xa1e, ki je do decembra 2010 izdala 209 poglavij v skupno 24 zvezkih. Vsak zvezek vsebuje od 8 do 9 poglavij, razen prvega, ki vsebuje 4 poglavja. Manga je prav tako licencirana v angle\xc5\xa1kem jeziku in je za\xc4\x8dela izhajati 25. marca 2008 v Severni Ameriki pod okriljem Del Ray Mange, ki je do septembra 2010 izdala 12 zvezkov. Kasneje je izdajanje angle\xc5\xa1ke verzije mange prevzel Kodansha Comics, ki trinajsti zvezek napoveduje za maj 2011. _NEWLINE_Poleg glavne zgodbe je od za\xc4\x8detka nastanka mange iz\xc5\xa1lo tudi deset dodatnih poglavij, od tega eno sponzorirano s strani Coca Cole. V letu 2010 sta iz\xc5\xa1li tudi dve kraj\xc5\xa1i zgodbi, prav tako pa tudi uradna knjiga Fairy Tail+, ki je iz\xc5\xa1la 17. maja 2010. V novembru 2008 je v Weekly Sh\xc5\x8dnen Magazine iz\xc5\xa1el tudi crossover z mango Flunk Punk Rumble.\n_START_SECTION_\nAnime\n_START_PARAGRAPH_\n12. oktobra 2009 je televizijska hi\xc5\xa1a TV Tokyo v sodelovanju z A-1 Pictures in Satelight za\xc4\x8dela predvajati istoimenski anime na osnovi mange. Sprva je bilo mi\xc5\xa1ljeno, da bi se anime zaklju\xc4\x8dil po enem letu z 48. epizodo, vendar se bo zaradi njegove popularnosti nadaljeval vsaj \xc5\xa1e eno leto. V drugi sezoni se dogajanje nadaljuje po dogodkih, ki so se zaklju\xc4\x8dili s prvo sezono, prav tako pa je bilo predstavljenih nekaj novih karakterjev in \xc4\x8darovni\xc5\xa1kih cehov. Trenutno je bilo prikazanih 63 epizod, v pripravljanju pa so epizode vsaj do 72. _NEWLINE_V animeju je bilo vklju\xc4\x8dno do zadnje predvajane epizode prikazanih \xc5\xa1est za\xc4\x8detnih ter kon\xc4\x8dnih tematskih pesmi:\n_START_SECTION_\nVideo igre\n_START_PARAGRAPH_\nAkcijska videoigra z naslovom Fairy Tail: Portable Guild je bila prvi\xc4\x8d predstavljena na Tokyo Game Show leta 2009. Igra je iz\xc5\xa1la 3. junija 2010, izdal pa jo je Konami. 22. junija 2010 pa je iz\xc5\xa1la borilna igra z naslovom Fairy Tail Gekitou! Madoushi Kessen za platformo Nintendo DS.\n_START_SECTION_\nGlasba\n_START_PARAGRAPH_\nOd julija 2010 sta bili izdani dve originalni diskografiji, ki sta dosegljivi v CD formatu. Prva, z naslovom Fairy Tail Original Soundtrack Vol. 1, je bila izdana 6. januarja 2010 in vsebuje 36 pesmi, ki so bile uporabljene v prvi sezoni animeja. 7. julija 2010 je bila izdana druga diskografija z naslovom Fairy Tail Original Soundtrack Vol. 2, ki prav tako vsebuje 36 pesmi iz druge sezone animeja. Obe diskografiji je sestavil in uredil Yasuharu Takanashi. Razen diskografij so bili izdani tudi singli glavnih likov. Prvi, ki vklju\xc4\x8duje Natsa in Grayja, je bil izdan 17. februarja 2010, med tem ko je drugi z Lucy in Happyjem iz\xc5\xa1el 3. marca 2010.\n_START_SECTION_\nOdlikovanja in priznanja\n_START_PARAGRAPH_\nNa Japonskem je bil peti zvezek mange Fairy Tail na lestvici najbolj\xc5\xa1ih deset mang uvr\xc5\xa1\xc4\x8den na sedmo mesto, po izidu \xc5\xa1estega zvezka pa je bil ponovno uvr\xc5\xa1\xc4\x8den na sedmo mesto. About.com je Fairy Tail ozna\xc4\x8dil za najbolj\xc5\xa1i sh\xc5\x8dnen manga leta 2008. Manga je leta 2009 dobil Kodansha Manga Award za sh\xc5\x8dnen manga. Leta 2009 je prav tako dobil nagrado Society for the Promotion of Japanese Animation's Industry za najbolj\xc5\xa1i komi\xc4\x8dni manga."